钦定古今图书集成/明伦汇编/官常典/第201卷 > 郭正一
## 钦定古今图书集成/明伦汇编/官常典/第201卷 > 郭正一

按《唐书》本传：“正一，定州鼓城人。贞观时，由进士署第，
历中书舍人、弘文馆学士。永隆中，迁秘书少监，检校
中书侍郎，诏与郭待举、岑长倩、魏元同并同中书门
下承受进止平章事。平章事自正一等始。永淳中，真
迁中书侍郎。执政久，明习故事，文辞诏敕多出其手。
刘审礼与吐蕃战青海，大败，高宗召群臣问所以制”
戎，正一曰：“吐蕃旷年梗寇，师数出，坐费粮赀。近讨则
丧威，深入则不能得其巢穴。今上策莫如少募兵，且
明烽𠋫，勿事侵扰。须数年之迟，力有馀，人思战，一举
可破矣。”刘齐贤、皇甫文亮等议，亦与正一合。帝纳之。
武后专国，罢为国子祭酒，出检校陕州刺史。与张楚
金、元万顷皆为周兴所诬构，杀之，籍入其家，妻息流
放，文章无存者。